Účastník ZPC	
Meno, priezvisko, titul:	Miroslava Višňovská, Mgr. PhD.	
Úsek:	Štátny pedagogický ústav, Úsek pre tvorbu a rozvoj obsahu štátnych vzdelávacích programov	
	
Zahraničná pracovná cesta	
Miesto konania – štát, mesto:	Francúzsko, Poitiers	
Organizátor:	Institut des hautes études de l’éducation et de la formation – IHEEF
Agentúra Erasmus plus	
Termín:	12.5.2019 – 17.5.2019	
Účel:	Študijná návšteva: Pre-primary education, the schooling of young people from 2 to 6 years old: towards the quality of teaching	
Rokovací jazyk:	anglický	
	
Rámcový program
12.5.2019 – cesta Bratislava – Poitiers
13.5 – 16.5.2019 – program 
17.5.2019 – cesta Poitiers – Bratislava   	
	
Stručný priebeh	
1.deň – nedeľa 12.5.2019
19:30 – Príchod do Poitiers
2.deň – pondelok 13.5.2019
11:30 – Registrácia
12:00 – Úvodné stretnutie, obed
14:00 – Privítanie a prezentácia programu študijnej návštevy
14:30 – Prezentácia o predškolskom systéme vo Francúzsku
15:30 – Vzdelávací systém pre deti od 3 do 6 rokov v rôznych krajinách – 1. časť - účastníci prezentujú vzdelávací systém vlastnej krajiny: Belgicko, Nemecko, Španielsko
17:00 – ERASMUS + - prezentácia programu 
3 .deň – utorok 14.5.2019
8:15 – Cesta do materskej školy do mesta Poitiers
9:00 – Návšteva francúzskej štátnej materskej školy, účasť v menších skupinách na vzdelávacom procese v triede 3-4 ročných detí a v triede 5-6 ročných detí, pozorovanie činností
10:30 – Diskusia  s učiteľmi, riaditeľkou materskej školy a so školskou inšpektorkou o pozorovaných javoch, o vedení pedagogickej dokumentácie, o spôsobe hodnotenia, o dennom režime 
11:30 – Prehliadka priestorov jedálne a priestorov slúžiacich na popoludňajšie aktivity
12:30 – Obedná prestávka
14:00 – Prehliadka mesta Poitiers so sprievodcom
16:30 – Cesta späť do hosťujúcej inštitúcie
17:00 – Spätná väzba účastníkov na návštevu materskej školy – skupinová práca zameraná na porovnanie, zisťovanie rozdielov a spoločných čŕt, diskusia

4 .deň – streda 15.5.2019
9:00 – Vzdelávací systém pre deti od 3 do 6 rokov v rôznych krajinách – 2. časť - účastníci prezentujú vzdelávací systém vlastnej krajiny: Írsko, Fínsko, Portugalsko
10:30 – Úloha jazyka v predprimárnom vzdelávaní - prezentácia
12:00 – Obedná prestávka
13:30 – Manažment a priestor v materskej škole - prezentácia
14:30 – Diskusia 
16:00 – ukončenie
5 .deň – štvrtok 16.5.2019
9:00 – návšteva mestskej radnice a oficiálne stretnutie so starostom a zástupcami mesta
10:30 - Vzdelávací systém pre deti od 3 do 6 rokov v rôznych krajinách – 3. časť - účastníci prezentujú vzdelávací systém vlastnej krajiny: Macedónsko, Litva, Švédsko, Holandsko, Slovensko, Taliansko – prezentácia za SK pod názvom Pre-primary education in the Slovak Republic 
12:30 – Obedná prestávka
13:30 – Možnosti vytvorenia spoločnej platformy Padlet na zdieľanie skúseností, ukážok dobrej praxe a nadviazania spolupráce
15:00 – Spätná väzba na aktivity počas študijnej návštevy 
16:00 – Ukončenie stretnutia
6 .deň – piatok 17.5.2019
8:30 – odchod z Poitiers	
Odporúčania a závery	
Na vzdelávacej aktivite sa zúčastnili delegáti z 12 krajín, okrem Slovenska bolo zastúpené Švédsko, Fínsko, Írsko, Španielsko, Taliansko, Portugalsko, Nemecko, Belgicko, Holandsko, Litva a Macedónsko. Zúčastnení pochádzali zo školského prostredia a boli to učitelia a riaditelia materských škôl. Každá delegácia prezentovala vlastný systém predškolského vzdelávania aj s fotodokumentáciou priestorov školy. V oblasti inklúzie je možné konštatovať, že existujú rozdiely medzi jednotlivými krajinami, ako aj rozdiely typické pre severské krajiny (Fínsko a Švédsko) a Írsko, ktorých vzdelávací systém je vysoko inkluzívny. Vo Francúzsku platí od roku 2005, že všetky deti so zdravotným znevýhodnením navštevujú materské školy, dieťa má osobného asistenta a je vytvorený podporný systém pre rodiny. Všeobecne je v triede jeden učiteľ na 25 detí s ďalšími dvoma dospelými, ktorí učiteľovi pomáhajú a tieto osoby nemusia mať príslušnú kvalifikáciu (osoby zabezpečené miestnou samosprávou). Deti vo Francúzsku neopakujú ročník, nakoľko všeobecný základ pred vstupom na ďalší stupeň je nastavený tak, aby ho zvládol každý. Ciele vzdelávania sú stanovené na koniec cyklu, ktorý je v trojročných intervaloch; predprimárny stupeň sa označuje ako Cyklus I a končí 6 rokom veku dieťaťa. V tomto trojročnom intervale majú deti čas na dosahovanie cieľov. Vo Francúzsku je 97% zaškolenosť detí vo veku od 3 – 6 rokov, čo je vysoko nad priemerom OECD. Aj napriek vysokej zaškolenosti detí je plánované zavedenie povinného predprimárneho vzdelávania pre deti od 3 rokov od septembra 2019. Všeobecne, opatrenie sa bude týkať len 3% populácie detí v danom veku. Štátne školy poskytujú bezplatné vzdelávanie a výchovu 6 hodín 4 dni v týždni, streda je pre deti voľným dňom. Súkromných škôl je veľmi málo a sú za poplatok. Rodič nemá právo si vybrať školu, je do nej zaradený podľa miesta trvalého bydliska miestnou samosprávou. Na dochádzanie je zabezpečená doprava, ktorá je poskytovaná bezplatne v prípade, ak miestna samospráva nemá priestory materskej školy. Zmeniť školu je veľmi obtiažne, pretože je na to potrebný súhlas starostu. Bežná prax a denný poriadok je v materskej škole presne organizovaný. Nový zákon z roku 2018 nastavil nové záväzné odporúčania pre materské školy, ktoré zdôrazňujú hru a voľnejšiu štruktúru denných aktivít. Počas pozorovania činností prevládali organizované činnosti vedené učiteľom a činnosti skupinové pri stoloch s vedením asistentov a učiteľa. V priestoroch triedy bol nábytok rozmiestnený tak, že neumožňoval voľné činnosti detí, napr., na hru  so stavebnicami, námetovú hru a pod. Viditeľný bol akademický prístup, s dôrazom na numeráciu a poznanie abecedy. Je bežné, že deti končiace predškolské vzdelávania počítajú do tridsať a ovládajú celú abecedu, jej znaky pre veľké písmená, malé písmená a je bežný nácvik písania písaným písmom formou odpisovania slov. Vonkajšie priestory na outdoorové aktivity predstavovali len vyasfaltované plochy, bez trávnatého porastu, pieskovísk a náradia na hru. Plánovanie nemá písomnú podobu. Evaluácia je realizovaná prostredníctvom portfólií a protokolu, do ktorého učiteľ v pravidelných (jedno, -dvojtýždňových intervaloch) zaznamenáva pokrok dieťaťa vo všetkých oblastiach v súlade s národným kurikulom. 
Vo francúzskom systéme je niekoľko podobností, ale aj mnoho rozdielov oproti slovenskému systému predškolského vzdelávania. 
Podobné študijné návštevy môžu byť prínosom pre učiteľov materských škôl a iných odborníkov, ktorí ovládajú anglický jazyk na komunikačnej úrovni. Študijná návšteva splnila očakávania a pozostávala z vopred avizovaného obsahu. Program bol vyvážený a naplnil ciele študijnej návštevy, zmeny v programe boli len minimálne.	
Očakávaný prínos	
Študijná návšteva poskytla zdieľanie skúseností a príkladov dobrej praxe predprimárneho vzdelávania Francúzska, ktoré má rovnako rozdelený systém vzdelávania medzi dve ministerstvá ako Slovenská republika. Predprimárne vzdelávanie pre deti od 3 - 6 rokov spadá pod Ministerstvo školstva, vedy, výskumu a športu SR rovnako, ako je to vo Francúzsku. Návšteva umožnila výmenu skúseností a dobrej praxe s inými európskymi odborníkmi, ktorí sa aktivity zúčastnili a boli z prostredia materských škôl. Návšteva materskej školy a pozorovanie v triedach s rôznymi vekovými kategóriami detí umožnili kontakt s praxou výchovy a vzdelávania, oboznámenie sa s  formami, metódami a stratégiami, ktoré učitelia uplatňujú v týchto vekových skupinách. V rámci diskusie v materskej škole bolo umožnené zdieľať skúsenosti so spôsobmi plánovania a reflexie vzdelávacích aktivít učiteľmi a s procesmi diagnostikovania detského pokroku v učení sa. Študijná návšteva umožnila vytvorenie nových kontaktov a zdieľanie skúseností na medzinárodnej úrovni, ako aj príležitosti na ďalšiu spoluprácu pri realizácii projektov Erasmus+, alebo iných projektov podľa zamerania a výziev. 	
Prehľad prinesenej dokumentácie a miesto jej uloženia: 	
-	Vytvorenie uzatvorenej skupiny Erasmus + na zdieľanie fotodokumentácie zo skupinových aktivít (posterov), z pedagogickej dokumentácie školy.	
Spôsob zverejnenia výsledkov ZPC: 	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva.	
Súhlasím so zverejnením správy na internete.  	
Správu vypracoval: Mgr. Miroslava Višňovská, PhD.	
Dátum: 21.5.2019	
Správu schválil: